
Comisia pentru muncă şi protecţie socială


Nr.27/249/29 iunie 2004
AVIZ

asupra proiectului de Lege pentru aprobarea Ordonanţei de urgenţă a Guvernului nr.38/2004 privind unele măsuri în domeniul învăţământului
În conformitate cu prevederile art.89 şi 107 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată, spre dezbatere şi avizare, cu proiectul de Lege pentru aprobarea Ordonanţei de urgenţă a Guvernului nr. 38/2004 privind unele măsuri în domeniul învăţământului, trimis comisiei cu adresa nr.P.L.-X 390 din 15 iunie 2004.

Potrivit prevederilor art.60 din Regulamentul Camerei Deputaţilor, membrii Comisiei pentru muncă şi protecţie socială au examinat proiectul de lege mai sus menţionat în şedinţa din 29 iunie 2004.

În urma dezbaterilor, membrii comisiei au hotărât, cu unanimitate de  voturi, avizarea favorabilă a proiectului de lege în forma prezentată, cu următoarele recomandări:

· Modificarea coeficienţilor de multiplicare prin aplicarea unor procente diferite de creştere, cuprinse între 2% - 8%, reduce suficient de mult diferenţele pe categorii între cei ce intră şi cei ce ies din sistem, încât să se piardă complet justificarea şi încurajarea efectuării carierei. Astfel, la cadrele didactice preuniversitare, diferenţele se situează între 0,43% - 0,7% din valoarea de referinţă sectorială, adică între 700.000 lei şi 1.000.000 lei, dobândiţi în decurs de 40 ani. Aspectul salarial al salarizării este absolut nesustenabil, mai ales în unicul sistem existent de salarizare bazată pe vechimea în învăţământ;

· Pe termen lung nu poate fi susţinut acest sistem; majorările în trepte ce se prevăd a fi aplicate, trebuiesc să pornească de la vechii coeficienţi de multiplicare conform Ordonanţei de urgenţă a Guvernului nr.8/2000, care ofereau o minimă motivaţie de carieră.

